[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 22.2.2011

COM(2011) 77 τελικό

2008/0028 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη θέση του Συμβουλίου σε πρώτη ανάγνωση για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές

2008/0028 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη θέση του Συμβουλίου σε πρώτη ανάγνωση για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο [έγγραφο COM(2008) 40 τελικό - 2008/0028(COD)]: | 1 Φεβρουαρίου 2008 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 18 Σεπτεμβρίου 2008 |

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: | 16 Ιουνίου 2010 |

Ημερομηνία διαβίβασης της τροποποιημένης πρότασης: | [*] |

Ημερομηνία επίτευξης πολιτικής συμφωνίας: | 7 Δεκεμβρίου 2010 |

Ημερομηνία έκδοσης της θέσης του Συμβουλίου: | 21 Φεβρουαρίου 2011 |

* Λαμβάνοντας υπόψη τις εξελίξεις στο Συμβούλιο, ύστερα από την πρώτη ανάγνωση στο Ευρωπαϊκό Κοινοβούλιο, η Επιτροπή δεν συνέταξε τροποποιημένη πρόταση αλλά εξέφρασε τις απόψεις της σχετικά με τις τροπολογίες του Κοινοβουλίου στην «Ανακοίνωση της Επιτροπής για τη συνέχεια που δόθηκε στις γνώμες και τα ψηφίσματα που ενέκρινε το Ευρωπαϊκό Κοινοβούλιο στη σύνοδο του Ιουνίου 2010» [έγγραφο SP(2010)6136 )] που διαβιβάστηκε στο Ευρωπαϊκό Κοινοβούλιο στις 29 Σεπτεμβρίου 2010.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση ενοποιεί και επικαιροποιεί δύο σημαντικούς τομείς της νομοθεσίας σχετικά με την επισήμανση, τη γενική επισήμανση και τη διατροφική επισήμανση των τροφίμων, που καλύπτονται από τις οδηγίες 2000/13/EΚ[1] και 90/496/ΕΟΚ[2], αντίστοιχα. Η πρόταση κωδικοποιεί επίσης έξι οδηγίες σχετικά με την επισήμανση ορισμένων κατηγοριών τροφίμων. Στόχοι της πρότασης είναι:

- η απλούστευση της επισήμανσης των τροφίμων με τη δημιουργία ενός ενιαίου μηχανισμού αρχών και απαιτήσεων για τις οριζόντιες απαιτήσεις επισήμανσης, όσον αφορά τη γενική επισήμανση και τη διατροφική επισήμανση·

- η συμπερίληψη ειδικών διατάξεων σχετικά με τις ευθύνες σε όλη την τροφική αλυσίδα όσον αφορά την ύπαρξη πληροφοριών για τα τρόφιμα και την ακρίβεια αυτών των πληροφοριών·

- η θέσπιση μετρήσιμων κριτηρίων για ορισμένα θέματα αναγνωσιμότητας της επισήμανσης τροφίμων·

- η αποσαφήνιση των κανόνων που ισχύουν όσον αφορά την επισήμανση της χώρας προέλευσης ή του τόπου καταγωγής·

- η καθιέρωση της υποχρεωτικής διατροφικής επισήμανσης στο κύριο οπτικό πεδίο της πλειονότητας των μεταποιημένων τροφίμων·

- η θέσπιση συστήματος διακυβέρνησης για ορισμένες πτυχές της εθελοντικής επισήμανσης τροφίμων μέσω της καθιέρωσης από τα κράτη μέλη.

3. ΣΧΟΛΙΑ ΩΣ ΠΡΟΣ ΤΗ ΘΕΣΗ ΤΟΥ ΣΥΜΒΟΥΛΙΟΥ

3.1. Γενικά σχόλια

Το Ευρωπαϊκό Κοινοβούλιο (ΕΚ) εξέδωσε γνώμη σε πρώτη ανάγνωση στις 16 Ιουνίου 2010. Η Επιτροπή αποδέχτηκε πλήρως, εν μέρει ή ως προς την αρχή τους, 113 από τις 247 τροπολογίες που εγκρίθηκαν κατά την πρώτη ανάγνωση, αφού θεώρησε ότι οι εν λόγω τροπολογίες διασαφήνιζαν ή βελτίωναν την πρόταση της Επιτροπής και ότι ήταν συμβατές με το γενικό στόχο της πρότασης.

Παρ’ ότι η θέση του Συμβουλίου σε πρώτη ανάγνωση, που εκδόθηκε στις 21 Φεβρουαρίου 2011, ανταποκρίνεται σε γενικές γραμμές στους στόχους της πρότασης της Επιτροπής, σε ορισμένα ζητήματα αποκλίνει από αυτούς. Η Επιτροπή δεν αντιτάχθηκε στην πολιτική συμφωνία ως προς το κείμενο ώστε να μπορέσει να προχωρήσει η νομοθετική διαδικασία. Ωστόσο, η Επιτροπή επισήμανε στο Συμβούλιο, στη συνημμένη δήλωση, ότι οι τροπολογίες του ΕΚ για τις οποίες η Επιτροπή δήλωσε ότι μπορεί να κάνει αποδεκτές δεν καλύπτονται από το κείμενο της Προεδρίας, ιδίως η απαίτηση για ορισμένες διατροφικές πληροφορίες στο εμπρόσθιο μέρος της συσκευασίας.

3.2. Τροπολογίες του Ευρωπαϊκού Κοινοβουλίου που έγιναν αποδεκτές από την Επιτροπή και ενσωματώθηκαν πλήρως, εν μέρει ή ως προς την αρχή τους στη θέση του Συμβουλίου σε πρώτη ανάγνωση.

Επισήμανση της προέλευσης – Η θέση του ΕΚ σε πρώτη ανάγνωση πρότεινε την υποχρεωτική επισήμανση της προέλευσης για κρέατα, πουλερικά, γαλακτοκομικά προϊόντα, φρέσκα φρούτα και λαχανικά, άλλα προϊόντα ενός μόνο συστατικού και για κρέατα και ψάρια όταν χρησιμοποιούνται ως συστατικά σε μεταποιημένα τρόφιμα (τροπολογία 101). Υπάρχει ήδη νομοθεσία για την υποχρεωτική επισήμανση για τα φρούτα και τα λαχανικά, το βόειο κρέας, τους οίνους, το ελαιόλαδο και τα εισαγόμενα πουλερικά, ενώ πρόσφατα υποβλήθηκε πρόταση[3] από την Επιτροπή που αποσκοπεί στη δημιουργία της νομικής βάσης για ενδεχόμενη υποχρεωτική επισήμανση του τόπου εκτροφής/καλλιέργειας για όλους τους γεωργικούς τομείς, ύστερα από εκτίμηση των επιπτώσεων. Στην ανακοίνωσή της όσον αφορά τη γνώμη του ΕΚ, η Επιτροπή αποδέχτηκε εν μέρει, με την επιφύλαξη της αναδιατύπωσής της, την τροπολογία του ΕΚ για την επέκταση των περιπτώσεων υποχρεωτικής επισήμανσης της προέλευσης, όσον αφορά βασικά πρωτογενή τρόφιμα που δεν έχουν υποστεί ουσιώδη/σημαντική επεξεργασία και, γενικά, δεν θεωρούνται προϊόντα ενός μόνο συστατικού, με την επιφύλαξη της εφαρμογής κατ’ εξουσιοδότηση μέτρων, βάσει εκτιμήσεων των επιπτώσεων. Η Επιτροπή επισήμανε επίσης ότι, με σκοπό να συνεκτιμηθούν οι προσδοκίες των καταναλωτών και οι πρακτικοί περιορισμοί για συγκεκριμένα τρόφιμα, η εφαρμογή της υποχρεωτικής επισήμανσης της προέλευσης πρέπει να επιδιώκεται με τη θέση σε ισχύ κατ’ εξουσιοδότηση μέτρων, βάσει εκτιμήσεων των επιπτώσεων, καθορίζοντας, ιδίως, τον τρόπο παρουσίασης των πληροφοριών για την προέλευση του τροφίμου, για όλα τα τρόφιμα ή τις ειδικές κατηγορίες τροφίμων.

Η θέση του Συμβουλίου σε πρώτη ανάγνωση θα επέβαλλε την υποχρεωτική επισήμανση της προέλευσης στο ακατέργαστο κρέας χοίρων, αιγοπροβάτων και πουλερικών, με την επιφύλαξη της θέσπισης εκτελεστικών κανόνων εντός 2 ετών από τη θέση σε ισχύ του κανονισμού. Το Συμβούλιο προτείνει επίσης να υποβάλει η Επιτροπή στο ΕΚ και στο Συμβούλιο, εντός 3 ετών από τη θέση σε ισχύ του κανονισμού, έκθεση σχετικά με την υποχρεωτική επισήμανση της προέλευσης για τα εξής: γάλα· γάλα που χρησιμοποιείται ως συστατικό σε γαλακτοκομικά προϊόντα· κρέας που χρησιμοποιείται ως συστατικό· μεταποιημένα τρόφιμα· τρόφιμα που αποτελούνται από ένα μόνο συστατικό· και συστατικά που αντιπροσωπεύουν άνω του 50% του τροφίμου. Η Επιτροπή μπορεί να αποδεχτεί την προσέγγιση της υποχρεωτικής επισήμανσης της προέλευσης για το κρέας χοίρων και αιγοπροβάτων. Ωστόσο, η Επιτροπή θεωρεί ότι, υπό το πρίσμα της συνθήκης για τη λειτουργία της Ευρωπαϊκής Ένωσης (ΣΛΕΕ), η εφαρμογή αυτής της απαίτησης θα πρέπει να γίνει μέσω κατ’ εξουσιοδότηση πράξεων, δεδομένου ότι πρόκειται για οιονεί νομοθετικά στοιχεία (π.χ. προσδιορισμός του κατάλληλου γεωγραφικού επιπέδου). Αυτές οι κατ’ εξουσιοδότηση πράξεις πρέπει να θεσπίζονται στο πλαίσιο ειδικών διατάξεων της Ένωσης, που ισχύουν για τους τομείς του κρέατος χοίρων, αιγοπροβάτων και πουλερικών. Το νομικό κείμενο θα πρέπει να προσαρμοστεί αντίστοιχα υπό το πρίσμα της ΣΛΕΕ. Τα μέτρα εφαρμογής αυτής της απαίτησης θα πρέπει να συνεκτιμούν, ιδίως, την ανάγκη να αποφεύγεται η επιβολή αναίτιων και υπερβολικών διοικητικών εμποδίων για τις επιχειρήσεις τροφίμων και τις αρχές επιβολής. Αυτό, με τη σειρά του, θα εξασφαλίζει την ισορροπία ανάμεσα στην παροχή σημαντικών πληροφοριών στους καταναλωτές και στην αποφυγή της υπόσκαψης της ανταγωνιστικότητας, της παρεμπόδισης του εμπορίου ή της δημιουργίας δυσανάλογου κόστους για τις επιχειρήσεις και τους καταναλωτές από τα μέτρα αυτά. Η Επιτροπή θεωρεί ότι η προτεινόμενη από το Συμβούλιο έκθεση για την επέκταση της επισήμανσης της προέλευσης σε άλλα τρόφιμα αναγνωρίζει το ενδιαφέρον του ΕΚ όσον αφορά την υποχρεωτική επισήμανση της προέλευσης για άλλα τρόφιμα, επιτρέποντας όμως μια προσέγγιση που μπορεί να συνεκτιμά τις προσδοκίες των καταναλωτών και τους πρακτικούς περιορισμούς για συγκεκριμένα τρόφιμα, όπως αναφέρεται στην απάντηση της Επιτροπής στο ΕΚ, ενώ είναι συμβατή με την προσέγγιση που έχει υιοθετηθεί στην πρόταση τροποποίησης του κανονισμού (ΕΚ) αριθ. 1234/2007 σχετικά με την επισήμανση της προέλευσης (COM(2010)738). Εδώ η Επιτροπή θεωρεί ότι η αρχή είναι αποδεκτή αλλά ότι το κείμενο χρειάζεται ενδεχομένως νομική αναδιατύπωση.

Απομιμήσεις/υποκατάστατα τροφίμων: Η τροπολογία του ΕΚ που απαγορεύει ρητώς παραπλανητικές πρακτικές όσον αφορά «απομιμήσεις τροφίμων» (τροπολογία 78) κρίνεται εν μέρει αποδεκτή από την Επιτροπή. Η προσέγγιση στο Συμβούλιο σε πρώτη ανάγνωση, όσον αφορά την ενίσχυση των διατάξεων για την παραπλανητική παρουσίαση, είναι σύμφωνη με τη θέση της Επιτροπής σχετικά με τις τροπολογίες του ΕΚ και μπορεί να γίνει αποδεκτή. Η θέση του Συμβουλίου για τη συμπερίληψη στο παράρτημα της απαίτησης σαφούς επισήμανσης στην ετικέτα (όχι μόνο στον κατάλογο συστατικών) στοιχείων ή συστατικών που αντικαθιστούν αυτά που ο καταναλωτής αναμένει ότι χρησιμοποιούνται κανονικά ή των οποίων η παρουσία είναι συνήθης, μπορεί, με τη διάθεση συμβιβασμού, να γίνει αποδεκτή από την Επιτροπή. Ωστόσο, η Επιτροπή δεν αποδέχεται την περιγραφή στην ονομασία του τροφίμου ή του συστατικού, π.χ. «υποκατάστατο» τυριού ή ζαμπόν κλπ ή «απομίμηση τυριού» ή «απομίμηση ζαμπόν», όπως προτείνει η τροπολογία 230 του ΕΚ.

Επισήμανση νανοσυστατικών: Η θέση του ΕΚ που απαιτεί την επισήμανση, ως τέτοιων, συστατικών που αποτελούν προϊόν της νανοτεχνολογίας (τροπολογία 130) έγινε αποδεκτή ως προς την αρχή της από την Επιτροπή. Η Επιτροπή αποδέχεται την πρόταση του Συμβουλίου να συμπεριληφθεί διασταυρούμενη παραπομπή στον ορισμό των «τεχνολογικά επεξεργασμένων νανοϋλικών» και την απαίτηση αναφοράς στον κατάλογο συστατικών της παρουσίας αυτών των συστατικών. Η θέση του Συμβουλίου είναι σύμφωνη με τις συζητήσεις για την αναθεώρηση του κανονισμού (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων.

Απαιτήσεις υποχρεωτικής πληροφόρησης για μη προσυσκευασμένα τρόφιμα: Η θέση του ΕΚ σε πρώτη ανάγνωση προβλέπει ότι τα μη προσυσκευασμένα τρόφιμα πρέπει να είναι εκτός του πεδίου εφαρμογής του κανονισμού (τροπολογία 30). Ωστόσο, η θέση του ΕΚ σχετικά με τα εθνικά μετρα για τα μη προσυσκευασμένα τρόφιμα (τροπολογία 184) αποδέχεται την αρχή της πληροφόρησης για την παρουσία συστατικών που περιέχουν ουσίες που μπορεί να προκαλέσουν αλλεργίες ή δυσανεξίες (αλλεργιογόνα συστατικά). Το Συμβούλιο αποδέχτηκε επίσης την αρχή της πληροφόρησης για αλλεργιογόνα συστατικά σε μη προσυσκευασμένα τρόφιμα.

Η θέση, τόσο του ΕΚ όσο και του Συμβουλίου, σε πρώτη ανάγνωση, είναι η αλλαγή της αρχής που διέπει τη διάταξη περί υποχρεωτικής πληροφόρησης (εκτός των πληροφοριών για αλλεργιογόνους παράγοντες) όσον αφορά τα προσυσκευασμένα τρόφιμα. Η αρχική πρόταση της Επιτροπής είναι σύμφωνη με το ισχύον νομικό πλαίσιο, το οποίο ουσιαστικά προβλέπει ότι η υποχρεωτική πληροφόρηση για τα τρόφιμα πρέπει να είναι διαθέσιμη για όλα τα τρόφιμα που εμπίπτουν στο πεδίο της νομοθεσίας. Στην περίπτωση όμως των μη προσυσκευασμένων τροφίμων, τα κράτη μέλη μπορούν να αποφασίζουν ότι ορισμένες πληροφορίες δεν χρειάζεται να είναι πάντοτε διαθέσιμες, υπό την προϋπόθεση ότι ο καταναλωτής είναι επαρκώς ενημερωμένος. Η θέση τόσο του ΕΚ (τροπολογία 184) όσο και του Συμβουλίου είναι η αναστροφή της προσέγγισης της πρότασης της Επιτροπής και να επιτρέπεται στα κράτη μέλη να απαιτούν την παροχή πληροφοριών για τις υποχρεωτικές ενδείξεις που καλύπτει ο κανονισμός, εκτός των πληροφοριών για τα αλλεργιογόνα. Αυτή η προτεινόμενη αλλαγή είναι αποδεκτή, αφού η αλλαγή της μορφής της νομικής πράξης σε κανονισμό θα σήμαινε ότι, ελλείψει κανόνων από ένα κράτος μέλος, η επιχείρηση τροφίμων θα έπρεπε να παρέχει όλες τις υποχρεωτικές ενδείξεις και όχι μόνο τις πληροφορίες για τα αλλεργιογόνα.

Ευθύνες των υπεύθυνων των επιχειρήσεων τροφίμων: Η θέση του Συμβουλίου για τις ευθύνες των υπεύθυνων των επιχειρήσεων τροφίμων (άρθρο 8 της αρχικής πρότασης της Επιτροπής) είναι σύμφωνη με τις αρχές της πρότασης της Επιτροπής. Η θέση του ΕΚ σε πρώτη ανάγνωση (τροπολογίες 84, 86, 88, 89 και 326) προσαρμόζουν την πρόταση της Επιτροπής στην προσέγγιση που θεσπίστηκε με τον κανονισμό (ΕΚ) αριθ. 767/2009 για τη διάθεση στην αγορά και την επισήμανση ζωοτροφών. Η Επιτροπή αποδέχτηκε τις τροπολογίες του ΕΚ. Ωστόσο, δεδομένων του ευαίσθητου χαρακτήρα του θέματος και της αντιπαράθεσης απόψεων στο Συμβούλιο, και με διάθεση συμβιβασμού, η Επιτροπή μπορεί να αποδεχτεί τη θέση του Συμβουλίου σε πρώτη ανάγνωση.

3.3. Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και ενσωματώθηκαν πλήρως, εν μέρει ή ως προς την αρχή τους στη θέση του Συμβουλίου σε πρώτη ανάγνωση.

Εθνικά συστήματα: Η θέση του ΕΚ σε πρώτη ανάγνωση απαλείφει το κεφάλαιο VII για την ανάπτυξη εθνικών συστημάτων (τροπολογία 301). Η θέση του Συμβουλίου περιέχει την ίδια πρόταση. Η Επιτροπή λυπάται για το γεγονός ότι ούτε το ΕΚ ούτε το Συμβούλιο συμμερίζονται το όραμα της Επιτροπής για την καθιέρωση ενός πλαισίου για την ανταλλαγή βέλτιστων πρακτικών στα εθελοντικά συστήματα επισήμανσης.

Η Επιτροπή απέρριψε τις τροπολογίες του ΕΚ (τροπολογίες 155, 156, 298, 299) σε πρώτη ανάγνωση, που αλλάζουν τα κριτήρια σχετικά με πρόσθετες μορφές διατύπωσης διατροφικών πληροφοριών και που τα συνδυάζουν με τα κριτήρια για μορφές παρουσίασης μέσω διαγραμμάτων. Το Συμβούλιο πρότεινε επίσης το συνδυασμό των κριτηρίων για πρόσθετες εθελοντικές μορφές και για την παρουσίαση των διατροφικών πληροφοριών (ΠΕΣ). Επιπλέον, η θέση του Συμβουλίου περιλαμβάνει τη θέσπιση διατάξεων, οι οποίες: θα επιτρέπουν στα κράτη μέλη να προωθούν ειδικά (ΠΕΣ) στην επικράτειά τους· θα υποχρεώνουν τα κράτη μέλη να εξασφαλίζουν την κατάλληλη παρακολούθηση των ΠΕΣ στις αγορές τους· ενώ σημειώνει ότι η Επιτροπή μπορεί να διευκολύνει την ανταλλαγή πληροφοριών και βέλτιστων πρακτικών όσον αφορά τα ΠΕΣ. Η θέση του Συμβουλίου υποχρεώνει την Επιτροπή να θεσπίσει εκτελεστικούς κανόνες όσον αφορά τα κριτήρια του άρθρου 34 και να υποβάλει στο ΕΚ και το Συμβούλιο έκθεση, εντός 5 ετών μετά την εφαρμογή του άρθρου, σχετικά με τα εξής: τη χρήση ΠΕΣ· τις επιπτώσεις τους· και τη σκοπιμότητα της εναρμόνισής τους. Η Επιτροπή θεωρεί ότι η προτεινόμενη προσέγγιση του Συμβουλίου μπορεί να προσφέρει τη βάση για την επισκόπηση των ΠΕΣ για τη διατροφική επισήμανση στο μέλλον και, επομένως, μπορεί να αποδεχτεί την πρόταση του Συμβουλίου.

Διατροφικές πληροφορίες: Όσον αφορά τη διατροφική επισήμανση, η Επιτροπή απέρριψε τη θέση του ΕΚ για την επέκταση του καταλόγου των υποχρεωτικών θρεπτικών ουσιών (τροπολογία 144). Η θέση του Συμβουλίου σε πρώτη ανάγνωση είναι ότι η υποχρεωτική δήλωση πρέπει να επεκταθεί ώστε να συμπεριληφθούν οι πρωτεΐνες. Η Επιτροπή εκφράζει την ανησυχία της όσον αφορά το πρόσθετο κόστος για τους οικονομικούς παράγοντες, ιδίως τις μικρές και τις μεσαίες επιχειρήσεις, και θα προτιμούσε μικρότερο κατάλογο υποχρεωτικών ενδείξεων. Ωστόσο, αυτό μπορεί να γίνει αποδεκτό, δεδομένου ότι τόσο το ΕΚ όσο και το Συμβούλιο πρότειναν τη συμπερίληψη των πρωτεϊνών, που είναι οι μόνες μακροθρεπτικές ουσίες που δεν περιλαμβάνονται στην πρόταση της Επιτροπής.

Διατροφικές πληροφορίες σε σχέση με τη μερίδα: Η πρόταση της Επιτροπής θεσπίζει τη δυνατότητα, υπό ορισμένες συνθήκες, να μπορούν παρέχονται οι διατροφικές πληροφορίες «ανά μερίδα» μόνον. Οι θέσεις του ΕΚ (τροπολογία 313) και του Συμβουλίου απαλείφουν αυτή τη δυνατότητα. Το Συμβούλιο απαιτεί να παρέχονται οι διατροφικές πληροφορίες πάντοτε με βάση τα 100g ή τα 100ml και η πληροφορία ανά μερίδα να αποτελεί πρόσθετη εθελοντική δήλωση. Από την άλλη, το ΕΚ προτείνει η πληροφόρηση να παρέχεται πάντοτε με βάση τα 100g ή τα 100ml και ανά μερίδα. Η Επιτροπή θεωρεί ότι η πρόταση του ΕΚ δεν μπορεί να γίνει αποδεκτή, αφού θα αποτελέσει πρόσθετη επιβάρυνση για τη βιομηχανία. Όσον αφορά τη θέση του Συμβουλίου, η Επιτροπή μπορεί να αποδεχτεί ότι η παροχή των διατροφικών πληροφοριών επί της ίδιας βάσης θα επιτρέπει στους καταναλωτές να συγκρίνουν πιο εύκολα τη διατροφική σύνθεση διαφόρων τροφίμων.

3.4. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή ως έχουν ή με την επιφύλαξη αναδιατύπωσής τους, αλλά δεν έχουν ενσωματωθεί στη θέση του Συμβουλίου σε πρώτη ανάγνωση:

Μια σειρά τροπολογιών του ΕΚ σε πρώτη ανάγνωση, κάποιες συντακτικού χαρακτήρα, έγιναν αποδεκτές από την Επιτροπή ως προς την αρχή τους. Τα ζητήματα στα οποία διαφέρουν σαφώς οι θέσεις του ΕΚ και του Συμβουλίου σε πρώτη ανάγνωση εξετάζονται αναλυτικά παρακάτω. Αναφέρονται επίσης κάποιες αλλαγές που αφορούν θέματα ουσίας και αφορούν τη συμπερίληψη στη θέση του ΕΚ νέων διατάξεων, οι οποίες έγιναν αποδεκτές ως προς την αρχή τους από την Επιτροπή αλλά δεν έχουν συμπεριληφθεί στη θέση του Συμβουλίου σε πρώτη ανάγνωση.

Διατροφική δήλωση στο κύριο οπτικό πεδίο (εμπρόσθιο μέρος της συσκευασίας): Στην ανακοίνωση της Επιτροπής για τη θέση του ΕΚ, η Επιτροπή επισημαίνει τη συμφωνία της με την υποχρεωτική διατροφική επισήμανση στο εμπρόσθιο μέρος της συσκευασίας (ΕΜΣ) για πέντε στοιχεία (ενέργεια, λιπαρά, κεκορεσμένα λιπαρά, σάκχαρα και αλάτι) (τροπολογία 313), ενώ η Επιτροπή συμφώνησε ως προς την αρχή της με την τροπολογία 162 του ΕΚ, ότι θα πρέπει να διασαφηνιστεί η εφαρμογή της απαίτησης σχετικά με το ΕΜΣ σε τρόφιμα που ρυθμίζονται στο πλαίσιο της οδηγίας 2009/39/ΕΚ για τα τρόφιμα που προορίζονται για ειδική διατροφή. Η δήλωση της Επιτροπής (συνημμένη) αναφέρει σαφώς ότι η Επιτροπή δεν συμφωνεί με τη θέση του Συμβουλίου για την απαλειφή της απαίτησης για την παροχή στο ΕΜΣ ορισμένων διατροφικών πληροφοριών. Στο θέμα αυτό η Επιτροπή παραμένει της άποψης ότι η επισήμανση στο ΕΜΣ θα επιτρέπει στους καταναλωτές να εντοπίζουν εύκολα τις διατροφικές πληροφορίες κατά την αγορά τροφίμων και επιφυλάσσεται του δικαιώματος να στηρίξει τη θέση του ΕΚ για τη συμπερίληψη πέντε διατροφικών στοιχείων στο ΕΜΣ.

Όνομα του υπευθύνου της επιχείρησης τροφίμων: Με τη θέση του ΕΚ (τροπολογία 100) θα υπάρχει υποχρέωση αναφοράς όχι μόνο του ονόματος και της διεύθυνσης του υπευθύνου της επιχείρησης τροφίμων, στο όνομα του οποίου διατίθεται το προϊόν στην αγορά, αλλά και της ονομασίας, της εταιρικής επωνυμίας ή του εμπορικού σήματος του κατασκευαστή του τροφίμου. Η Επιτροπή αποδέχεται την τροπολογία του ΕΚ. Ωστόσο, θέση του Συμβουλίου είναι ότι το ονοματεπώνυμο του υπευθύνου της επιχείρησης τροφίμων πρέπει να είναι αυτό του υπευθύνου για την επισήμανση, δηλαδή του υπευθύνου στο όνομα ή στην εταιρική ονομασία του οποίου το τρόφιμο διατίθεται στην αγορά ή, εάν δεν έχει την έδρα του στην Ευρωπαϊκή Ένωση, του εισαγωγέα στην αγορά της Ευρωπαϊκής Ένωσης. Η Επιτροπή εξακολουθεί να συμφωνεί με την πρόθεση της θέσης του ΕΚ, αφού έτσι θα υπάρχει διαφάνεια για τον καταναλωτή όσον αφορά τον κατασκευαστή του προϊόντος.

Ημερομηνία ελάχιστης διατηρησιμότητας: Η Επιτροπή συμφωνεί με τη θέση του ΕΚ (τροπολογία 61) σχετικά με την ανάγκη διασαφήνισης της διάκρισης ανάμεσα στην ημερομηνία λήξης και την ημερομηνία «ανάλωση κατά προτίμηση πριν από». Πρόσφατη μελέτη της Ευρωπαϊκής Επιτροπής[4] έδειξε ότι η σπατάλη τροφίμων αντιστοιχεί σε τεράστια ποσότητα απορριμμάτων, ήτοι σε 76 κιλά ανά άτομο και χρόνο κατά μέσο όρο, σε επίπεδο νοικοκυριού, εκ των οποίων το 60% θα μπορούσε να αποφεύγεται. Κάποιο μέρος αυτής της σπατάλης που μπορεί να αποφευχθεί οφείλεται στην ελλιπή κατανόηση του συστήματος επισήμανσης των ημερομηνιών.

Πεδίο εφαρμογής του κανονισμού: Το ΕΚ πρότεινε (τροπολογία 39) να μην ισχύει ο κανονισμός για υπηρεσίες εφοδιασμού σε μεταφορικά μέσα, όπως αεροπλάνα και τρένα, σε διαδρομές που εκτελούνται αποκλειστικά εντός της ΕΕ. Η Επιτροπή πιστεύει ότι αξίζει να εξεταστεί περαιτέρω ο τρόπος εφαρμογής του κανονισμού στις υπηρεσίες εφοδιασμού σε μεταφορικά μέσα.

Στην ίδια τροπολογία, το ΕΚ προτείνει επίσης να συμπεριληφθεί διάταξη στο διατακτικό του κανονισμού που να αντικατοπτρίζει την αιτιολογική σκέψη 15 της πρότασης της Επιτροπής ότι ορισμένες δραστηριότητες είναι εκτός του πεδίου εφαρμογής του κανονισμού. Στην περίπτωση αυτή η Επιτροπή σημειώνει ότι το Συμβούλιο εξέτασε προσεκτικά το ζήτημα και αποφάσισε να μη συμπεριληφθεί διάταξη στο διατακτικό. Η αιτιολογική σκέψη παρέχει οδηγίες για το επιδιωκόμενο πεδίο εφαρμογής του κανονισμού, οπότε η Επιτροπή δεν αντιτάχθηκε στη θέση του Συμβουλίου σε πρώτη ανάγνωση για το θέμα αυτό.

Ορισμός του συστατικού: Η αρχική πρόταση της Επιτροπής περιλάμβανε μια απλουστευμένη προσέγγιση όσον αφορά τον ορισμό του «συστατικού» σε σύγκριση με την ισχύουσα νομοθεσία. Έχει ήδη σημειωθεί ότι η απλουστευμένη προσέγγιση που πρότεινε η Επιτροπή έχει αντίκτυπο στην εφαρμογή άλλων νομικών κειμένων που παραπέμπουν στον ορισμό του «συστατικού» στην οδηγία 2000/13/ΕΚ για τη γενική επισήμανση τροφίμων. Επομένως, η Επιτροπή θεωρεί ότι ο ορισμός του «συστατικού» της οδηγίας 2000/13/ΕΚ, προσαρμοσμένος για να συνεκτιμηθεί η τροπολογία 49 του ΕΚ, θα πρέπει να αντικαταστήσει την αρχική πρόταση της Επιτροπής. Η αλλαγή προσέγγισης θα έχει επίδραση στη σύνταξη ορισμένων άλλων άρθρων.

Επισήμανση κρέατος που αποτελείται από συνδυασμό περισσότερων τεμαχίων κρέατος: Στις τροπολογίες 276 και 293 το ΕΚ προτείνει ότι, όταν το τρόφιμο είναι κρέας που αποτελείται από το συνδυασμό περισσοτέρων τεμαχίων κρέατος, αυτό πρέπει να αναφέρεται στο εμπρόσθιο μέρος της συσκευασίας ή να συνδέεται με την ονομασία του τροφίμου. Η Επιτροπή πιστεύει ότι με αυτή την πρόταση θα εξασφαλίζεται ότι οι καταναλωτές θα είναι ενήμεροι σχετικά με τα ειδικά χαρακτηριστικά του τροφίμου που αγοράζουν. Η Επιτροπή αποδέχεται την πρόθεση των τροπολογιών ως προς την αρχή τους, θεωρεί όμως ότι η σύνταξη των διατάξεων πρέπει να αναθεωρηθεί.

Επισήμανση κρέατος με πρόσθετες πρωτεΐνες και/ή νερό: Η Επιτροπή αποδέχτηκε ως προς την αρχή της τη θέση του ΕΚ ότι σε ορισμένα προϊόντα κρέατος και ψαριών που περιέχουν πρόσθετες πρωτεΐνες και/ή νερό πρέπει να αναφέρεται στην επισήμανση η προέλευση των πρόσθετων πρωτεΐνών και η παρουσία πρόσθετου νερού (τροπολογίες 207 και 226 έως 228). Οι τροπολογίες του ΕΚ για την επισήμανση πρόσθετων πρωτεΐνών είναι σύμφωνες με την ερμηνεία της τρέχουσας νομοθεσίας από την Επιτροπή.

Άλλες τροπολογίες με τις οποίες συμφωνεί η Επιτροπή είναι: η επισήμανση της «ημερομηνίας παρασκευής» για κατεψυγμένα προϊόντα (τροπολογίες 62, 97, 140 και 141), η παρέκκλιση για μικροεπιχειρήσεις (τροπολογία 104), οι πρόσθετες πληροφορίες που αφορούν οδηγίες χρήσης και αποθήκευσης (τροπολογία 142), η θέσπιση κριτηρίων για την εθελοντική επισήμανση «χορτοφάγους και αυστηρά χορτοφάγους» (τροπολογία 175) και για τεχνητά έντερα (τροπολογία 229). Εάν οι τροπολογίες αυτές συζητηθούν στη δεύτερη ανάγνωση, η Επιτροπή είναι πρόθυμη να εξετάσει τη συμπερίληψη σχετικών διατάξεων.

3.5. Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και το Συμβούλιο και δεν ενσωματώθηκαν στη θέση του Συμβουλίου σε πρώτη ανάγνωση:

Αναγνωσιμότητα: Η θέση του ΕΚ σχετικά με την αναγνωσιμότητα (τροπολογίες 53, 334, 111 έως 113), με την οποία απαλείφεται η απαίτηση για ελάχιστο μέγεθος χαρακτήρων και προτείνεται η θέσπιση κριτηρίων μέσω κατευθυντήριων γραμμών απορρίπτεται από την Επιτροπή. Η θέση του Συμβουλίου σε πρώτη ανάγνωση όσον αφορά την αναγνωσιμότητα διατηρεί ένα μετρήσιμο κριτήριο στον ίδιο τον κανονισμό και βοηθά στη διασαφήνιση αυτής της διάταξης με τη συμπερίληψη αναφοράς για τη μέτρηση του ελάχιστου μεγέθους χαρακτήρων. Η Επιτροπή θεωρεί ότι η θέση του Συμβουλίου σχετικά με τα κριτήρια για το ελάχιστο μέγεθος χαρακτήρων βελτιώνει την αρχική πρόταση και μπορεί να γίνει αποδεκτή.

Πεδίο εφαρμογής του κανονισμού: Η θέση του Συμβουλίου σε πρώτη ανάγνωση υποστηρίζει την πρόταση της Επιτροπής να ισχύει το πεδίο εφαρμογής του κανονισμού για όλα τα τρόφιμα που προορίζονται για τον τελικό καταναλωτή, καθώς και το γενικό στόχο του εστίασης στον καταναλωτή. Η Επιτροπή και το Συμβούλιο δεν αποδέχονται τη θέση του ΕΚ σε πρώτη ανάγνωση για τον περιορισμό του πεδίου εφαρμογής του κανονισμού στα προσυσκευασμένα τρόφιμα (τροπολογίες 38 και 39) και για τη μείωση της εστίασης του κανονισμού στους καταναλωτές (τροπολογία 66).

Διατροφικές πληροφορίες: Πολλές νέες διατάξεις στη θέση του ΕΚ σε πρώτη ανάγνωση, που αφορούν ορισμένες πτυχές των διατροφικών πληροφοριών, δεν έγιναν αποδεκτές από την Επιτροπή. Για παράδειγμα, η επέκταση του υποχρεωτικού καταλόγου θρεπτικών ουσιών ώστε να συμπεριληφθούν οι πρωτεΐνες, οι ίνες και τα trans λιπαρά (τροπολογία 144) και η επέκταση του καταλόγου πρόσθετων εθελοντικών θρεπτικών ουσιών (τροπολογία 145)· η επανάληψη των πληροφοριών σχετικά με την ενέργεια των τροφίμων σε έναν ειδικό μορφότυπο στο ΕΜΣ θεωρήθηκε από την Επιτροπή επικάλυψη των πληροφοριών (τροπολογία 158)· η απαίτηση να συμπεριληφθεί δήλωση σχετικά με τη βάση των προσλαμβανόμενων ποσοτήτων αναφοράς (τροπολογία 151) δεν κρίθηκε αναγκαία· πολλές από τις προτεινόμενες εξαιρέσεις από την υποχρεωτική διατροφική επισήμανση· και η απαλειφή της παραπομπής στο διεθνές σύστημα μονάδων μέτρησης της ενέργειας (kJ) (τροπολογίες 246, 248 και 319). Η θέση του Συμβουλίου σε πρώτη ανάγνωση δεν περιλαμβάνει αυτές τις αλλαγές που πρότεινε το ΕΚ.

Αλκοολούχα ποτά: Η θέση του ΕΚ να εξαιρούνται όλα τα αλκοολούχα ποτά από την απαίτηση πρόβλεψης καταλόγου συστατικών και διατροφικής επισήμανσης εν αναμονή της έκθεσης της Επιτροπής (τροπολογίες 145 και 294) δεν έγινε αποδεκτή από την Επιτροπή. Η θέση του Συμβουλίου προτείνει την επέκταση των εξαιρέσεων από τις απαιτήσεις συμπερίληψης καταλόγου συστατικών και διατροφικής δήλωσης ώστε να συμπεριλαμβάνονται τα αλκοολούχα ποτά που θεωρούνται ανταγωνιστικά προς αυτά που εξαιρούνται ήδη στο πλαίσιο της πρότασης της Επιτροπής. Η Επιτροπή αποδέχεται την προσέγγιση του να αντιμετωπίζονται κατ’ ισοδύναμο τρόπο τα ανταγωνιστικά προϊόντα. Ωστόσο, η Επιτροπή θεωρεί σημαντικό να παρέχονται πληροφορίες για τα συστατικά και τη θρεπτική σύσταση στα έτοιμα προς κατανάλωση μείγματα αλκοολούχων ποτών.

Επισήμανση της προέλευσης: Η πρόταση του Συμβουλίου για την επισήμανση της προέλευσης διατηρεί την αρχή της πρότασης της Επιτροπής, ότι δηλαδή, όταν η προέλευση ενός τροφίμου είναι δεδομένη και η χώρα προέλευσης του αρχικού συστατικού δεν είναι ο τόπος που σημειώθηκε η τελευταία ουσιώδης μεταβολή του συνολικού προϊόντος, θα πρέπει να αναφέρεται και η προέλευση του αρχικού συστατικού. Η θέση του ΕΚ ήταν να απαλειφθεί αυτή η διάταξη (τροπολογία 172), κάτι που δεν μπορεί να γίνει αποδεκτό από την Επιτροπή, αφού πρόθεση είναι η αποφυγή ενδεχόμενα παραπλανητικών ενδείξεων προέλευσης.

3.6. Νέες διατάξεις που εισήγαγε το Συμβούλιο

Αναγνωσιμότητα: Όπως αναφέρθηκε προηγούμενα, το κείμενο του Συμβουλίου διατηρεί την πρόταση της Επιτροπής να συμπεριλαμβάνεται στον κανονισμό ένα ελάχιστο μέγεθος χαρακτήρων, όμως περιλαμβάνει μια σημαντική διασαφήνιση όσον αφορά τον τρόπο καθορισμού του μεγέθους των χαρακτήρων. Η Επιτροπή θεωρεί ότι η θέση του Συμβουλίου σχετικά με τα κριτήρια για το ελάχιστο μέγεθος των χαρακτήρων βελτιώνει την αρχική πρόταση.

Επισήμανση ουσιών που προκαλούν αλλεργίες ή δυσανεξίες: Στο άρθρο σχετικά με την επισήμανση ορισμένων ουσιών που προκαλούν αλλεργίες ή δυσανεξίες, η θέση του Συμβουλίου προτείνει να διασαφηνιστεί το κείμενο σε ό,τι αφορά την προσέγγιση σχετικά με την επισήμανση προϊόντων που δεν περιλαμβάνουν κατάλογο συστατικών. Η διασαφήνιση αυτή ενδείκνυται και η πρόταση μπορεί να γίνει αποδεκτή ως προς την αρχή της, αφού ανταποκρίνεται στους υφιστάμενους κανόνες για την επισήμανση αυτών των ουσιών. Ωστόσο, όπως αναφέρθηκε προηγούμενα, η Επιτροπή επιθυμεί να αλλάξει την προσέγγιση όσον αφορά τον ορισμό του «συστατικού».

Καθαρή ποσότητα : Η θέση του Συμβουλίου σε πρώτη ανάγνωση επαναφέρει τη δυνατότητα για τα κράτη μέλη να διατηρούν κανόνες σχετικά με την έκφραση της καθαρής ποσότητας για συγκεκριμένα τρόφιμα κατά τρόπο διαφορετικό από αυτόν που προβλέπεται στον κανονισμό. Η Επιτροπή μπορεί να αποδεχτεί την πρόταση αυτή, η οποία θα επιτρέψει, ελλείψει λεπτομερών κανόνων της ΕΕ, τη διατήρηση της ισχύουσας προσέγγισης όσον αφορά την έκφραση της καθαρής ποσότητας για ορισμένες κατηγορίες τροφίμων, ιδίως όταν το προϊόν δεν είναι σε υγρή ή στερεά μορφή.

Επισήμανση τροφίμων που περιέχουν καφεΐνη: Οι εκτελεστικοί κανόνες στην οδηγία 2002/67/ΕΚ της Επιτροπής, της 18ης Ιουλίου 2002, σχετικά με την επισήμανση των τροφίμων που περιέχουν κινίνη και των τροφίμων που περιέχουν καφεΐνη (που θεσπίστηκαν στο πλαίσιο της οδηγίας 2000/13/ΕΚ) περιλαμβάνουν ειδικούς κανόνες για την επισήμανση ορισμένων ποτών που περιέχουν καφεΐνη Η θέση του Συμβουλίου σε πρώτη ανάγνωση προτείνει να αναφέρεται επίσης στην επισήμανση ότι τα προϊόντα δεν είναι κατάλληλα για εγκύους ή μικρά παιδιά. Θέση του Συμβουλίου σε πρώτη ανάγνωση είναι ότι η υποχρέωση για τη συγκεκριμένη επισήμανση πρέπει να επεκταθεί σε τρόφιμα με καφεΐνη που προστίθεται για θρεπτικούς ή φυσιολογικούς σκοπούς. Η Επιτροπή αποδέχεται την αρχή της συμπερίληψης επισημάνσεων για τρόφιμα με καφεΐνη που προστίθεται για θρεπτικές ή φυσιολογικές επιδράσεις, όσον αφορά την κατανάλωση αυτών των προϊόντων από συγκεκριμένες ομάδες του πληθυσμού, κάτι που είναι σύμφωνο με τη διαθέσιμη επιστημονική γνώμη[5].

Τελικές διατάξεις και μεταβατικές περίοδοι (άρθρο 45, αιτιολογική σκέψη 54): Η τροπολογία 194 του ΕΚ προτείνει την τροποποίηση της πρότασης της Επιτροπής που προβλέπει επιπλέον μεταβατική περίοδο 2 ετών για τις μικροεπιχειρήσεις (με λιγότερους από 10 εργαζομένους), κατά την οποία οι εν λόγω επιχειρήσεις απαλλάσσονται από την απαίτηση της υποχρεωτικής διατροφικής επισήμανσης, ώστε να επεκταθεί αυτή η πρόβλεψη και σε επιχειρήσεις με λιγότερους από 100 εργαζομένους. Η Επιτροπή δεν αποδέχθηκε τις τροπολογίες του ΕΚ.

Όσον αφορά την ημερομηνία εφαρμογής, αντί της εφαρμογής των κανόνων διατροφικής επισήμανσης σε δύο φάσεις, με παράταση 2 ακόμη ετών για την προσαρμογή των μικροεπιχειρήσεων, το κείμενο του Συμβουλίου προτείνει ότι η παροχή διατροφικών πληροφοριών θα πρέπει να συμμορφώνεται με τις απαιτήσεις 3 έτη μετά τη θέση σε ισχύ του κανονισμού. Ωστόσο, η υποχρέωση παροχής διατροφικών πληροφοριών δεν θα τεθεί σε ισχύ παρά μόνον 5 έτη μετά τη θέση σε ισχύ του κανονισμού.

Η θέση του Συμβουλίου περιλαμβάνει νέα διάταξη που προβλέπει ότι θα πρέπει να υπάρξει μεταβατική περίοδος για την εφαρμογή των νέων απαιτήσεων και ότι τα προϊόντα που διατίθενται στην αγορά πριν από τη λήξη αυτής της περιόδου μπορούν να συνεχίσουν να πωλούνται έως ότου εξαντληθούν τα αποθέματα. Προτείνουν επίσης ότι η ημερομηνία εφαρμογής θα πρέπει να είναι η 1η Απριλίου κάθε ημερολογιακού έτους, εκτός από την περίπτωση έκτακτων μέτρων. Η Επιτροπή αποδέχεται τη θέση του Συμβουλίου σχετικά με την εφαρμογή του κανονισμού και των μεταβατικών μέτρων.

Άσκηση της εξουσιοδότησης και μεταβίβαση εξουσιών στο σύνολο του κειμένου: Η μεθοδολογική προσέγγιση όσον αφορά τη μεταβίβαση εξουσιών στη θέση του Συμβουλίου είναι, γενικά, σύμφωνη με την προσέγγιση της Επιτροπής και ενδεδειγμένη για το πεδίο εφαρμογής της προτεινόμενης μεταβίβασης εξουσιών. Υπάρχουν κάποιες διαφορές σε σύγκριση με την προσέγγιση της Επιτροπής, σε απάντηση στη γνώμη του ΕΚ, ωστόσο, στο πλαίσιο του κειμένου της Προεδρίας, οι μεταβιβάσεις εξουσιών είναι οι ενδεδειγμένες και μπορούν να γίνουν αποδεκτές, με εξαίρεση τις προτεινόμενες εκτελεστικές αρμοδιότητες που αφορούν τα μέτρα που συνδέονται με την υποχρεωτική επισήμανση της προέλευσης κρεάτων.

Η Επιτροπή αποδέχεται επίσης τις ακόλουθες αλλαγές που πρότεινε το Συμβούλιο:

( Επιλογή συμπερίληψης δήλωσης που εξηγεί ότι η διατροφική δήλωση για το αλάτι αφορά τη φυσική παρουσία νατρίου/αλατιού. Αυτή η εθελουσία επισήμανση παρέχει σαφήνεια.

( Κεφάλαιο περί εθνικών διατάξεων – το Συμβούλιο τροποποίησε το άρθρο 37 της αρχικής πρότασης της Επιτροπής το οποίο διασαφηνίζει το πεδίο εφαρμογής του κεφαλαίου.

( Παράρτημα V – νέα απαίτηση για την επισήμανση «αποψυγμένο».

( Παράρτημα VI B – η υποχρέωση αναφοράς αν ένα υδρογονωμένο έλαιο ή λιπαρή ουσία είναι πλήρως ή εν μέρει υδρογονωμένο.

( Παράρτημα ΙΧ – απαλειφή των εξαιρέσεων από την ένδειξη «ανάλωση κατά προτίμηση πριν από» για ορισμένα προϊόντα.

( Παράρτημα ΙΧ - αλλαγή της ποσότητας αναφοράς για τη σημαντική ποσότητα βιταμινών και ανόργανων συστατικών.

( Η απλούστευση του κεφαλαίου που προβλέπει τη σειρά παρουσίασης των βιταμινών και των ανόργανων συστατικών (παράρτημα ΧΙΙΙ της αρχικής πρότασης της Επιτροπής, όπως προτείνεται, γίνεται αποδεκτή.

3.7. Μείζονα προβλήματα που προέκυψαν κατά την έγκριση της θέσης του Συμβουλίου σε πρώτη ανάγνωση

Η θέση του Συμβουλίου σε πρώτη ανάγνωση περιέχει στοιχεία που απέχουν από την πρόταση της Επιτροπής. Κυρίως, όπως προαναφέρθηκε, αφορούν ορισμένες πτυχές της διατροφικής επισήμανσης, την επισήμανση της προέλευσης, τη συμπερίληψη του ονόματος του παρασκευαστή και τον ορισμό του «συστατικού».

4. ΣΥΜΠΕΡΑΣΜΑ

Η Επιτροπή είναι της άποψης ότι η θέση του Συμβουλίου σε πρώτη ανάγνωση περιέχει στοιχεία που αποκλίνουν από την πρόταση της Επιτροπής. Παρ’ ότι εξακολουθούν να υπάρχουν επιφυλάξεις, η Επιτροπή, προκειμένου να επιτραπεί η πρόοδος της νομοθετικής διαδικασίας, δεν αντιτάχθηκε στη θέση που ενέκρινε το Συμβούλιο με ειδική πλειοψηφία.

Η Επιτροπή επισήμανε στο Συμβούλιο, στη συνημμένη δήλωση, ότι λυπάται ιδιαίτερα για την απόφαση του Συμβουλίου να απαλείψει την απαίτηση διατροφικής επισήμανσης στο εμπρόσθιο μέρος της συσκευασίας.

ΠΑΡΑΡΤΗΜΑ

Δήλωση της Επιτροπής

Με διάθεση συμβιβασμού, η Επιτροπή δεν θα αντιταχθεί σε απόφαση με ειδική πλειοψηφία υπέρ του κειμένου της Προεδρίας, παρ’ ότι εξακολουθούν να υπάρχουν επιφυλάξεις, αφού το κείμενο της Προεδρίας περιέχει ορισμένα στοιχεία που αποκλίνουν από την πρόταση της Επιτροπής και ορισμένα νομικά στοιχεία προς αναθεώρηση, σύμφωνα με τη συνθήκη για τη λειτουργία της Ευρωπαϊκής Ένωσης. Επιπλέον, το Συμβούλιο δεν συνεκτίμησε τη γνώμη του ΕΚ σε πρώτη ανάγνωση και, συνεπώς, οι τροπολογίες του ΕΚ για τις οποίες η Επιτροπή δήλωσε ότι θα μπορούσε να αποδεχτεί δεν καλύπτονται από το κείμενο της Προεδρίας.

Συγκεκριμένα, η Επιτροπή λυπάται που το Συμβούλιο επέλεξε την απαλειφή της διατροφικής επισήμανσης στο εμπρόσθιο μέρος της συσκευασίας. Η Επιτροπή θεωρεί ότι έτσι μειώνεται το όφελος που θα μπορούσαν να έχουν οι καταναλωτές από την υποχρεωτική διατροφική επισήμανση και είναι πεπεισμένη για το όφελος που θα είχαν οι καταναλωτές από την επισήμανση στο εμπρόσθιο μέρος της συσκευασίας, αφού θα τους επέτρεπε να διακρίνουν εύκολα τις διατροφικές πληροφορίες κατά την αγορά τροφίμων.

[1] Οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (ΕΕ L 109 της 6.5.2000, σ. 29).

[2] Οδηγία 90/496/ΕΟΚ του Συμβουλίου, της 24ης Σεπτεμβρίου 1990, σχετικά με τους κανόνες επισήμανσης των τροφίμων όσον αφορά τις τροφικές τους ιδιότητες (ΕΕ L 276 της 6.10.1990, σ. 40).

[3] COM (2010)738.

[4]

[5] Γνώμη της επιστημονικής επιτροπής τροφίμων, της 21ης Ιανουαρίου 1999, σχετικά με την καφεΐνη και άλλες ουσίες που χρησιμοποιούνται ως συστατικά σε τονωτικά ποτά.